Johs. Poulsen (RV), 2006-05-10:
Baggrunden for, at Det Radikale Venstre har ønsket at medvirke til beslutningsforslaget, som vi behandler her i dag, er et velment og et oprigtigt ønske om, at vi sammen skaffer os et større videngrundlag for en eventuel omlægning af det danske skattesystem og her selvfølgelig en særskilt vurdering af det, man så kalder de grønne afgifter.
Der kan også ligge andre perspektiver deri, men det er jo netop for at skabe et grundlag for den politiske debat.
Det Radikale Venstre foretrækker en model, hvor afgifter kan anvendes målrettet for et bedre miljø og til udvikling af miljørene energiteknologier, og vi afviser heller ikke, at der eventuelt kan være det sigte, at beskatningen af arbejde kan nedsættes i nogle sammenhænge, også selv om det betyder, at man får afgiftsforhøjelser på nogle andre områder.
Det kan der faktisk ligge et fornuftigt sigte i, fordi det jo så fremmer en anden adfærd, nemlig den, at man måtte ønske at udføre et arbejde.
I min optik burde alle partier i Folketinget derfor kunne støtte i alt fald det, der ligger af intentioner i det her beslutningsforslag.
Historisk set – det har vi jo ikke være så meget inde på i debatten undtagen lidt under den sidste ordfører –
har de grønne afgifter, også selv om vi definerer dem bredt, været en succes.
Eksemplerne på succesen har jo altså været mange, og man har været kort inde på dem allerede, men lad mig alligevel nævne et par stykker.
Et eksempel, som man ikke har omtalt i debatten her endnu, er hele affaldsafgiftsområdet, hvor det jo er sådan, at vi med en differentieret affaldsafgift har fremmet en hensigtsmæssig behandling af vores affaldsmængder i det her samfund ud fra en tredeling, hvor det har handlet om, at det, der var bedst og bedst kunne betale sig, var genbrug; det, der næstbedst kunne betale sig, var at forbrænde og dermed få en energimæssig udnyttelse af affaldet; og det, der dårligst kunne betale sig, var at anbringe affald på deponi med de miljømæssige følger, der var af det, og også de vanskeligheder, der er med at skaffe plads til den type aktivitet.
Det har jo virket.
Det har jo virket op gennem en lang årrække, således at vi har fået behandlet vores affald ud fra nogle hensigtsmæssighedskriterier.
Og selv om der sikkert er hjørner eller et eller andet, hvorom man kunne sige, at vi kunne gøre det en lille smule bedre, så er det jo et eksempel på, at afgifter har en positiv virkning i opfyldelsen af nogle politiske målsætninger.
Så har der været en kritik af de grønne afgifter, en kritik, der f.eks. er gået på, at de vender den tunge ende nedad, og det er der også i visse tilfælde noget om.
Men det kan jo løses, hvis man netop ser det i en sammenhæng, og ikke mindst hvis man ser det i en sammenhæng med hele skatteområdet, hvor man jo så har mulighed for at lave skattelettelser på indkomstskatten i bunden, hvis det er det, man måtte ønske, således at man der kompenserer med hensyn til den.
Men der må vi vel sige, at der er nogle, der indtil til dato har haft en meget konserverende opfattelse af skattestoppet, som har været en hindring for det.
Så har der været den kritik, som vi også har været inde på i debatten, at det har udviklet sig til at være fiskalt, og der vil jeg så bare sige, at det behøver der vel ikke at være noget i vejen med, hvis man gør det ad fordøren og siger, hvad meningen er med det, og hvad det skal anvendes til, analogt med noget af det, der også har været sat spørgsmålstegn ved.
Perspektiverne er store ved en gennemgang og en omlægning af afgiftssystemet samt eventuelt ved, at man gennemfører nye eller øgede grønne afgifter, og der har jeg allerede sagt, at vi ikke vil have noget imod, at man øgede på nogle områder.
Lad mig bare tage det, der har været indført under denne regering, pesticidafgiften, men også afgift på nogle af næringsstofferne i landbruget; det vil være med til at opfylde de miljøog energipolitiske mål, det vil være med til at få et grønnere Danmark generelt og give en særlig beskyttelse af også værdifuld natur og biodiversitet; det vil være med til at give et større nationalt bidrag til opfyldelse af EU-målsætninger og internationale målsætninger, og det vil give et mere dynamisk skattesystem, der fremmer motivationen for en arbejdsindsats.
Opsamlende vil jeg derfor sige, at Det Radikale Venstre vil appellere til Folketingets partier om, at de bakker op om beslutningsforslaget.
Selv de partier, der i dag har låst sig fast på den der konserverende opfattelse af skattestoppet, må vel være så storsindede, at de vil være med til at skabe et større vidensgrundlag for debatten og dermed medvirke til, at den politiske debat om grønne afgifter set i sammenhæng med skattesystemet hviler på et mere solidt fundament og har et så højt kvalitativt niveau som overhovedet muligt.